**Predkladacia správa**

Materiál sa na rokovanie Národnej rady SR predkladá na základe § 3 ods. 2 Zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov, ktorý ukladá vláde každoročne predkladať Národnej rade SR správu za predchádzajúci kalendárny rok o štátnej politike starostlivosti o Slovákov žijúcich v zahraničí a o poskytnutej štátnej podpore Slovákom žijúcim v zahraničí spolu s návrhom programu štátnej politiky starostlivosti o Slovákov žijúcich v zahraničí na ďalší rok.

            Predmetný materiál je v súlade so zahraničnopolitickými cieľmi Slovenskej republiky v oblasti vzťahov s príbuzenskou menšinou. Vychádza z potrieb zachovania a rozvoja jazykovej, kultúrnej a náboženskej identity Slovákov žijúcich v zahraničí. Princíp podpory krajanov je zakotvený v článku 7a Ústavy SR.

       Správa je rozdelená do 2 kapitol. Prvá kapitola poskytuje prehľad o činnosti ÚSŽZ, vrátane  poskytovania štátnej podpory Slovákom žijúcim v zahraničí za rok 2014, ako aj o ďalšej štruktúre plnených úloh, ktoré vyplývajú z Koncepcie štátnej politiky starostlivosti o Slovákov žijúcich v zahraničí do roku 2015. Správa v tejto časti taktiež charakterizuje kompetencie, záväzky a z  nich vyplývajúce aktivity jednotlivých ústredných orgánov štátnej správy, ďalších inštitúcií, ako aj činnosti iných subjektov, ktoré sa podieľajú na realizácii politiky štátu vo vzťahu k  Slovákom žijúcim v zahraničí (Koncepcia bola schválená uznesením vlády SR č. 625 zo 17.09.2008).

Druhá kapitola obsahuje návrh programu výkonu štátnej politiky vo vzťahu k Slovákom žijúcich v zahraničí na rok 2016, charakterizuje úlohy, ktoré z neho vyplývajú a určuje podmienky ich plnenia Úradom pre Slovákov žijúcich v zahraničí ako aj príslušnými orgánmi štátnej správy a ďalších inštitúcií.

  Materiál bol schválený vládou Slovenskej republiky dňa 1.07.2015, č. uznesenia 350/2015.